b'\n_START_ARTICLE_\nBenediktinci\n_START_PARAGRAPH_\nBenediktinci so pripadniki najstarej\xc5\xa1ega meni\xc5\xa1kega reda v zahodni Evropi, (lat. Ordo Sancti Benedicti = Red sv. Benedikta, kratica OSB)\n_START_SECTION_\nZgodovina\n_START_PARAGRAPH_\nLeta 529 je red ustanovil sv. Benedikt iz Nursije in sestavil zanj redovno vodilo (Regula).  Mati\xc4\x8dni samostan so zgradili na vrhu Monte Cassino, jugovzhodno od Rima. Red temelji na enakovrednem prepletanju molitve in dela (geslo reda je Ora et Labora = moli in delaj). Redovniki delajo poleg treh ustaljenih redovnih zaobljub (pokor\xc5\xa1\xc4\x8dine, ubo\xc5\xa1tva in \xc4\x8distosti) \xc5\xa1e \xc4\x8detrto: zaobljubo stalnega prebivali\xc5\xa1\xc4\x8da (stabilitas loci).  _NEWLINE_Obleko benediktincev sestavljajo \xc4\x8drn habit, usnjen pas in \xc4\x8drn \xc5\xa1kapulir. Benediktinci \xc5\xbeivijo v samostanu, katerega predstojnik je opat. Od 6. do 13. stoletja so benediktinci zaznamovali versko, dru\xc5\xbeabno in kulturno \xc5\xbeivljenje zahodnega kr\xc5\xa1\xc4\x8danskega sveta (misije, prepisovanje anti\xc4\x8dnih in srednjeve\xc5\xa1kih rokopisov, vpeljava germanskih in slovanskih narodov v rimsko civilizacijo). Benediktinske opatije so bile v srednjem veku izrazita verska sredi\xc5\xa1\xc4\x8da, vendar tudi nosilke znanosti, umetnosti in kulturne ter gospodarske dejavnosti. Njihova osnovna dejavnost pa je bilo \xc5\xbee od samega za\xc4\x8detka  misijonarstvo._NEWLINE_\xc5\xbdensko veja reda, benediktinke, je ob nastanku benediktincev ustanovila sveta Sholastika, Benediktova sestra._NEWLINE_Prvotno so bile benediktinske opatije samostojne; v 9. stoletju so se pri\xc4\x8dele zdru\xc5\xbeevati v kongregacije, od leta 1893 pa so podrejene vrhovnemu opatu._NEWLINE_V zgodovini so imeli okoli  37000 samostanov in je iz njihovih vrst iz\xc5\xa1lo 40 pape\xc5\xbeev. V 20. stoletju je ostalo okoli 170 mo\xc5\xa1kih in 300 \xc5\xbeenskih samostanov tega reda. _NEWLINE_Benediktinci so imeli priorate v Valdoltri (1072), sv. Benediktu v Slovenskih goricah, Mono\xc5\xa1tru in Gornjem Gradu. Do leta 1945 je deloval Priorat Maribor (Vetrinjski dvorec) in do leta 1946 tudi benediktinski samostan Krog pri Se\xc4\x8dovljah._NEWLINE_V Sloveniji bli\xc5\xbenjih de\xc5\xbeelah so imeli ve\xc4\x8d opatij v Furlaniji in na Koro\xc5\xa1kem. Benediktinci iz Salzburga so pod vodstvom \xc5\xa1kofa sv. Modesta misijonarili v Karantaniji.\n_START_SECTION_\nRed danes\n_START_PARAGRAPH_\nDanes so benediktinci raz\xc5\xa1irjeni po Evropi, Ameriki, vzhodni Afriki in Ju\xc5\xbeni Koreji. _NEWLINE_Leta 2008 je bil ponovno o\xc5\xbeivljen priorat Maribor, sedaj Benediktinski priorat sv. Cirila in Metoda s sede\xc5\xbeem v Limbu\xc5\xa1u. Za benediktinski samostan Krog pri Se\xc4\x8dovljah \xc5\xa1e vedno poteka denacionalizacijski postopek, saj se zahteva vrnitev ve\xc4\x8dine posesti v naravi.'